記歲首鄉俗寄子瞻二首 蠶市
作者：蘇轍
朝代：宋

paragraphs: 枯桑舒牙葉漸青，新蠶可浴日晴明。
前年器用隨手敗，今冬衣着及春營。
傾囷計口賣餘粟，買箔還家待種生。
不惟箱篚供婦女，亦有鉏鎛資男耕。
空巷無人鬥容冶，六親相見爭邀迎。
酒肴勸屬坊市滿，鼓笛繁亂倡優獰。
蠶叢在時已如此，古人雖沒誰敢更。
異方不見古風俗，但向陌上聞吹笙。